Thaïs
Thaïs er en opera i tre akter af Jules Massenet; librettoen er af den franske forfatter Louis Gallet (1835-1898) baseret på romanen Thaïs (1890) af Anatole France.
Thaïs var i følge legenden en hetære fra Alexandria i Egypten, der blev omvendt af en munk; herefter lukkede hun sig inde i en klostercelle i tre år for at gøre bod. Uropførelsen fandt sted i Paris i 1894. Fra operaen er især den smukke mellemaktsmusik, Méditation, for violin og orkester blevet et berømt og ofte spillet koncertstykke. Handlingen udspiller sig i Alexandria og Theben i 300-tallet.